Virallinen lehti nro C 076 , 11/03/1998 s. 0067



KIRJALLINEN KYSYMYS P-2028/97 komissiolle esittäjä(t): Nel van Dijk (V) (5. kesäkuuta 1997) Aihe: Euroopan avustus porsaiden lopettamiselle Venhorsissa sijaitsevalla maatilalla havaittiin 4. helmikuuta 1997 sikaruttotapaus. Sen jälkeen 168 muun sikojenkasvatusyrityksen on julistettu saaneen tartunnan. Tälle leviämiselle ei ole vielä loppua näkyvissä. Huhtikuun alussa ilmoitettiin, että rutto riehui myös Wanroijn keinohedelmöitysasemalla, joka oli toimittanut siemennestettä 1675 sikojenkasvatusyritykselle koko Alankomaissa. Näissä yrityksissä suoritettujen tutkimusten tuloksia odotetaan vasta tämän kuun lopussa. Alankomaiden ministerin van Aartsenin julistamien vientikieltojen vuoksi kasvattajat eivät voi viedä sikojaan ja lantaa ulkomaille. Koska näitä toimenpiteitä ei kuitenkaan voida tukea kasvatuskiellolla, sioille tarkoitetut tilat ovat tulleet liian ahtaiksi. Tähän etsitään ratkaisua lopettamalla ainakin 500 000 porsasta, jotka ovat kolmesta seitsemääntoista päivän ikäisiä. Myös tällä kerralla Euroopan komissio antaa huomattavaa rahoitustukea tällä hätätoimenpiteelle. 1. Onko komissio sitä mieltä, että paras ajateltavissa oleva toimenpide on lopettaa vastasyntyneitä porsaita, kun taas emakkojen siementäminen jatkuu tavalliseen tapaan, eikä ruton leviämisestä siten tule loppua? 2. Onko komissio kanssani samaa mieltä siitä, että on järkevämpää tukea sitä, että porsaita estetään syntymästä ja että (rajallinen) kasvatuskielto olisi saatettava heti voimaan? 3. Onko komissio sitä mieltä, että nyt kun on keksitty Marker-rokote, joka on sellaisena tunnistettavissa, olisi syytä tutkia, voidaanko vientiin tarkoitettujen sikojen rokotuskielto ottaa lyhyellä aikavälillä uudelleen käsiteltäväksi? Komission jäsenen Franz Fischlerin komission puolesta antama vastaus (1. heinäkuuta 1997) 1. Vastasyntyneiden porsaiden teurastaminen on yksi niistä vaihtoehdoista, jolla alankomaisia sikojenkasvattajia voidaan tukea Alankomaissa jatkuvaan klassiseen sikaruttoon liittyvien vaikeuksien voittamiseksi. Alankomaiden viranomaisten kiireellisestä pyynnöstä komissio on sisällyttänyt porsaiden teurastamisen asetuksessa (EY) - 413/97 ((EYVL L 62, 4.3.1997. )) säädettyjen poikkeuksellisten markkinoiden tukitoimenpiteiden joukkoon tarkoituksena vähentää tulevien kuukausien kustannuksia, laskea viranomaisille toimitettavien eläinten painoa sekä mahdollistaa painavien porsaiden ja lihotussikojen vastaanoton lopettaminen lähitulevaisuudessa. 2. Kesäkuun alussa Alankomaiden viranomaiset määräsivät emakkojen keinosiemennyskiellon tartunta-alueen keskuksessa, lähellä Venhorstia. Komissio pitää toimenpidettä asianmukaisena, ja sitä voidaan perustella taudin mahdollisella kestolla sekä tarpeella ottaa käyttöön täysin uusia keinoja sen torjumiseksi. Alankomaiden viranomaiset valmistelevat korvausjärjestelmää kyseisten emakkojen omistajille ja ovat pyytäneet komissiota osallistumaan sen rahoitukseen. Pyyntöä tutkitaan paraikaa. 3. Tietojen saamiseksi tautiepidemian aikana käytettävän merkityn rokotteen mahdollisista eduista ja haitoista komissio on pyytänyt eläinlääkintäalan tiedekomiteaa antamaan asiasta lausunnon. Tiedekomitean suorittaman tutkimuksen tulokset sekä tulokset kahdesta muusta klassisen sikaruton epidemiologiaa käsittelevästä tutkimuksesta, joiden rahoitukseen yhteisö on osallistunut ja jotka tehtiin Belgiassa ((EYVL L 7, 10.1.1996. )) ja Saksassa ((EYVL L 240, 20.9.1996. )), antavat tietoa viruksen leviämisestä, tartunnan havaitsemisesta sekä taudin valvonnasta; nämä tiedot ovat tärkeitä komissiolle sen ryhtyessä piakkoin tarkistamaan klassisen sikaruton valvontaa koskevista toimenpiteistä annettua lainsäädäntöä. Yksikään klassista sikaruttoa vastaan kehitetty merkitty rokote ei neuvoston direktiivissä 90/677/EY ((EYVL L 373, 31.12.1990. )) säädetyn yhteisön lainsäädännön nojalla ole toistaiseksi saanut markkinoille saattamista koskevaa lupaa; direktiivi koskee eläinlääkkeitä, ja siinä säädetään immunologisia eläinlääkkeitä koskevista ylimääräisistä säännöksistä. Tämä tarkoittaa, ettei kyseisen rokotteen tehosta ja turvallisuudesta ole saatavilla tietoa. Komissio on tietoinen bioteknologiaa hyväksi käyttäen valmistettujen merkittyjen rokotteiden kehityksessä tapahtuneesta edistyksestä. Komissio selvittää varmasti, millainen vaikutus merkityn rokotteen käytöllä voisi olla kauppaan heti, kun rokotteiden tehosta ja niihin liittyvien taudinmääritysmenetelmien herkkyydestä ja spesifisyydestä on saatavilla tietoa.